S-2709/2020

Dómur

Mál þetta, sem dómtekið var 25. júní sl., var höfðað með ákæru lögreglustjórans á höfuðborgarsvæðinu, dags. 28. apríl 2020 á hendur:

„A kt. 0000000000,

]...], Reykjavík, fyrir brot í nánu sambandi með því að hafa, að kvöldi fimmtudagsins 16. febrúar 2018, innandyra að [...]í Reykjavík, veist með ofbeldi að barnsmóður sinni B, kt. 0000000000, lagt hana í gólfið með valdi svo hún rakst utan í hluti og tekið hana kverkataki tvisvar sinnum, með þeim afleiðingum að hún hlaut mar á mjöðm, hné, öxl og upphaldlegg og línulegt mar framanvert á hálsi bæði lóðrétt og lárétt og marblett aftanvert á hálsi hægra megin. Dóttir ákærða og B, C, kt.0000000000, var viðstödd þegar framangreint brot átti sér stað og með því beitti ákærði hana ógnunum og sýndi henni yfirgang og ruddalegt athæfi.

Telst þetta varða við 1. mgr. 218. gr. b. almennra hegningarlaga nr. 19/1940 og 1. og 3. mgr. 99. gr. barnaverndarlaga nr. 80/2002.

Þess er krafist að ákærði verði dæmdur til refsingar og til greiðslu alls sakarkostnaðar.“

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Sakaferill ákærða hefur ekki áhrif á refsiákvörðun í máli þessu en hann hefur ekki áður gerst sekur um hegningarlagabrot. Er til þess litið, svo og til greiðrar játningar hans hér fyrir dómi og hjá lögreglu. Þá er fram komið í málinu að ákærði hefur glímt við andleg veikindi og áfengisfíkn. Hér fyrir dómi kvaðst hann iðrast gjörða sinna. Hann taki nauðsynleg lyf í dag og hafi verið edrú í rúmt ár. Vísast í þessu sambandi til 5. og 8. tl. 1. mgr. 70. gr. almennra hegningarlaga.

Til þyngingar horfir að háttsemi ákærða var alvarleg og ásetningur hans einbeittur. Þá voru brotin framin á heimili brotaþola í viðurvist ungrar dóttur þeirra. Ber að líta til grófleika háttsemi ákærða þó áverkar brotaþola hafi ekki reynst alvarlegir. Vísast í þessu sambandi til 1. og 6. tl. 1. mgr. 70. gr. almennra hegningarlaga. Ekki eru efni til þess að beita 3. mgr. 70. gr. samhliða sakfellingu fyrir 1. mgr. 218. gr. b. Þá varð dráttur á meðferð málsins hjá ákæruvaldinu sem ákærða verður ekki um kennt.

Samkvæmt framansögðu og með vísan til 77. gr. almennra hegningarlaga þykir hæfileg refsing ákærða ákveðin fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Með vísan til 1. mgr. 235. gr. laga um meðferð sakamála ber að dæma ákærða til að greiða málsvarnarþóknun verjanda síns og annan sakarkostnað samkvæmt framlögðu yfirliti sækjanda, allt eins og nánar greinir í dómsorði. Tekið er tillit til virðisaukaskatts við ákvörðun þóknunar.

S-kvk-nf H-kvk-nf héraðsdómari kveður upp dóm þennan.

Dómsorð :

Ákærði, A, sæti fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði greiði málsvarnarþóknun skipaðs verjanda síns, B-kk-ef E-kk-ef lögmanns, 114.700 krónur, og 44.900 krónur í annan sakarkostnað.

S-kvk-nf H-kvk-nf (sign.)

------------------

Rétt endurrit staðfestir:

Héraðsdómi Reykjavíkur 2. júlí 2020.

S-kvk-nf H-kvk-nf (sign.)

------------------

Rétt endurrit staðfestir:

Héraðsdómi Reykjavíkur 2. júlí 2020.